Mr. Stomach

- Cu ce vă servesc domnu'?

- Ah, ah... vreau și io ... un doneeer. Mda, un doner.

- Cu ce fel de carne să fie, domnul meu? Vită, berbecuț?

- Ah...

- Poate doriți cu pui?

- Nu, nu cu pui.

- Atunci...

- Berbecuț să fie!

- Poftiți bonul, vi-l face imediat un coleg de al meu.

Camera se rotește de la stânga la dreapta.

- Ce vă pun?

- Ce să-mi pui?

- În doner: ceapă, castraveți, salată, sos de usturoi, pătrunjel?

- Da.

- Cu de toate?

- Da, cu de toate.

- Să fie picat?

- Da, să fie picant.

- Mă scuzați, vreau și un ayran, vă rog.

- Sigur. 5 RON, vă rog.

- Poftim.

- Doriți și o cafea?

- Cafiea?

- Cafea.

- Nu.

- Facem și la ibric.

- Ce ibric?

- Da, la nisip ...

- Nu, nu vreau cafiea acum, poate mai târziu.

- Suntem aici, dacă ...

- Donerul dumneavoastră! colegul.

- Ah, mulțumesc.

Camera se rotește de la dreapta la stânga. Decorul se schimbă complet, suntem la marginea unui parc, lângă o rulotă, la un grătar.

- Fiți amabil, pastramă de casă să fie?

- De care aveți?

- Porc și berbecuț. Da' vă recomand berbecuț ...

- Bun. Să fie. Sunteți cumva din Severin?

- Nu-s.

- Ardeiul ăla gras-gras, al cui e? arătând spre grătar.

- Ăsta? Ăsta mic de sfârâie aici? Ah... păi să vă dau altul mai mare, ăsta e bun?

- Bun. Și cu mămăliguță, vă rog.

- Mămăliga e din partea casei. Vă rog!

- Cât face?

- Imediat, vine băiatu'. 21 și cu 7 lei cârnatu’, vă dau și un cârnat, nu? 28.

- 30 să fie rotund.

- 30 la băiatu'. Hai, să aveți poftă!

- Mulțumesc.

- Da - hai mai pune, te rog, să fie pentru toți. Să fie acolo, să fie bine...

Rotire de jos în sus.

- Oh, tot dumneata. Tot niște păstrămioară?

- Tot.

- Cât să fie?

- Cam de 400 de grame.

- Vine băiatu'. V-a plăcut, așa-i?

- Daa, bun.

- Și coastele?

- Mi-a plăcut mai mult pastrama.

- Da, coaste nu mai fac. Așa au ieșit anul ăsta. Așa... Și cartofi?

- Nu; fără.

- Un tacâm, două?

- Fără tacâmuri.

- E pentru toți, pentru familie? Pentru familia dumneavoastră?

- Ce familie?

- Pentru ...

- Ah, nu ... e pentru mine. Eu sunt familia mea.

- Puțin usturoi?

- Fără.

- Hai că e bun. Marcule, adă, mă, niște zamă d'aia bună de usturoi. Așa, cu puțin usturoi, așa de gust...

- Da, puțin.

- Așa.

Camera se rotește de sus în jos, ne întoarcem în decorul inițial. Clientul abătut fixa carpeta de pe perete. O reprezentare optzecistă, reeditată, a celebrei "Răpirea din Serai".

- Șefu', o cafea?

- Cafiea?

- Da. Facem și la ibric.

- ...

- La nisip.

- Nu, un expresso, vă rog.

- Dublu sau scurt?

- Scurt.

- Vă aduc aici.

- Și o apă, te rog.

- Sigur.

Apa se turna în pahar.

- Auzi, da' carpeta asta ... a cui e?

- Nu știu. Șefu' - Efendi - a pus-o.

- Ah.

- Uitați și cafeaua dumneavoastră.

- Mulțumesc. Auzi...

- Da.

- Fă-mi și nota, te rog.

- Sigur. Tot și cu donerul, cu pastrama, ardeiul, cârnatul, încă niște pastramă, coastele, apa... Așa, am pus tot? 200, să fie rotund! Cafeaua este din partea casei.

- Mulțumesc.

- Cash sau card?

- Ah, cum?! ...

- Cum plătiți?

- Cash. Ba nu, card.

- Cardul nu merge.

- Bine, cash. Baclavale țineți?

- Avem.

- Pune la pachet, te rog.

- Câte să fie?

- Șase. Șase bucăți.

- 242.

- 250, să fie rotund.

(c) 2018, Mihăiță Niță